ધર્મપરાયણ તિબેટીઓ પોતાના જીવનમાં શક્તિ પ્રમાણે ૩ કે ૧૩ પરિક્રમા કરે છે. કેટલાંક વિશેષ ધાર્મિક લોકો અનન્ય શ્રધ્ધા ભક્તથી સાષ્ટાંગ દંડવત પ્રણામ કરતાં કૈલાસની ૧૫ દિવસમાં અને માનસની ૨૮ દિવસમાં પરિક્રમા પૂરી કરે છે. તિબેટી પુરાણોના આદેશ મુજબ કૈલાસની ૧૨ પરિક્રમા કર્યા પછી, યાત્રી ૧૩મી પરિક્રમા વખતે વજ્રપાણિ-અવલોક્તિશ્વર પાસેથી પસાર થતાં ડિરફૂક ગોમ્પાવાળા માર્ગથી યાત્રા કરવાનો અધિકારી બને છે. સ્વામીજીએ આ માર્ગે ૪૧-૪૨ના અરસમાં બે વાર પરિક્રમા કરી હતી. એવી જ રીતે ૧૩ પરિક્રમા કરવાવાળા સિવાય કોઇ સેરદુ-ચુકસુમ કે કપાલસરમાં જઇ શકે નહીં. સ્વામીજી આ માર્ગે પણ ૩૭-૪૨માં કુલ ૩વાર જઇ આવ્યા હતા.